22 rumah penyembelihan miliki sijil halal
KUCHING: Sarawak mempunyai 22 rumah sembelihan ayam dengan pensijilan halal yang dikeluarkan Jabatan Kemajuan Islam Malaysia (JAKIM) Cawangan Sarawak. Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, daripada bilangan tersebut, sebanyak sembilan rumah sembelihan terdapat di Kuching. Menurutnya, walaupun mempunyai pensijilan halal, Bahagian Pengurusan Halal Jabatan Agama Islam Sarawak (JAIS) akan sentiasa menjalankan pemantauan berterusan. “Kita tidak mahu melihat rumah sembelihan yang telah mendapat pensijilan halal melanggar syarat pentauliahan. Ia menyebabkan pemantauan secara berterusan perlu dijalankan,” katanya bselepas mengunjungi rumah sembelihan ayam Comerich di Kilang Teres Bako di sini, semalam. Dr. Abdul Rahman yang juga Menteri Muda Utiliti (Bekalan Air) menjelaskan, isu halal melibatkan binatang ternakan perlu diberi perhatian sewajarnya kerana ia melibatkan hukum agama. “Kita tidak mahu melihat pengusaha rumah sembelihan mengambil kesempatan demi kelangsungan perniagaan mereka,” ujarnya. Menurutnya lagi, rumah sembelihan di Bako yang dikunjunginya mampu mengeluarkan 1,000 hingga 3,000 ekor ayam sehari. Hadir sama Ketua Bahagian Pengurusan Halal JAIS Sarawak Ramzen Ambi dan Pengurus Comerich Sdn Bhd Luqman Nul Hakim Abdullah. Oleh Jeakqleyn Yacho 
See author's posts
